Hoolekogu koosoleku protokoll nr 2 2016/2017 õppeaastal
Hoolekogu koosolek  15.06.2017 kell 18.00 –  20.00 Kuusalu keskkooli lugemissaalis

Osalesid: Heigo Vija (lapsevanemate esindaja), Vello Sats (direktor), Aili Kontus (õppealajuhataja), Urmas Kirtsi (Kuusalu vallavanem), Sirje Paunel (majandusjuhataja), Kaisa Kajo (lapsevanemate esindaja), Heleri Śelemba (õpetajate esindaja), Viljar Moorits (lapsevanemate esindaja), Heidi Edela (lapsevanemate esindaja).
Koosoleku päevakord

1.Kuusalu keskkooli põhimäärus (Vello Sats)

2.Garderoobi kappide küsimus (Heidi Edela)

3.Ruumipuudus 3. d klassi näitel (Kaisa Kajo)

4.Kaotatud ja leitud riiete hoiustamine ja tagastamine omanikele (Kaisa Kajo)

5.Kokkuvõte õppeaasta tähtsamatest küsimustest (Heigo Vija)

1.Kuusalu keskkooli põhimäärus
Vello Sats: Meie vallas on nüüd uus määrus, selle aluseks on Koolitöötajate koosseisu kinnitamise kord. Vallavolikogu on määruse vastu võtnud eelmise aasta lõpus. Nüüd me peame oma põhimäärust muutma. Sellel teemal oli juttu ka teisipäeval haridus- ja noorsookomisjonis ning samasugune alus nagu mina olin koostanud võeti aluseks õppenõukogu koosolekul ja õpilasesinduse koosolekul, kus see on juba heaks kiidetud. Kuusalu keskkooli põhimääruse § 18 lg 1 tuleks sõnastada ümber. Praegune sõnastus on selline: „Kooli personali koosseisu kinnitab direktori ettepanekul Kuusalu vallavalitsus arvestades haridus- ja teadusministri määrusega kehtestatud koolitöötajate miinimumkoosseisu.“ Seda enam ei saa seal olla, kuna vallavolikogu on vastava määruse vastu võtnud ja seetõttu tulebki muuta. Minu palve on, et § 18 lg 1 asendada „Kooli personali koosseisu kinnitab direktor Kuusalu vallavalitsuse kehtestatud korras.“ Ka haridus- ja noorsookomisjonis arvati, et see on arusaadav. Teie võite öelda ei või jaa, lihtsalt see peab olema kooli hoolekogust arutluse alt läbi käinud. Kas see on vastuvõetav? Määruses on veel nii, et hiljemalt 10. septembriks esitab koolidirektor vallavalitsusele taotluse koosseisude kinnitamise kohta. Kui vallavalitsus on sellega nõus, siis mina alles käskkirjaga kinnitan. Teisipäeval oli ka arutluse all, et määrusest ei tule välja, missuguseid andmeid täpselt vaja on. Võib-olla oleks hea, kui kõigil kolmel koolil vallas oleks see ühtemoodi. Andmed, mida on vaja, on näiteks ametikoht, kui kaua ametikoht on, kust raha tuleb selleks, kas riigi poolt või valla poolt. Enne meil niisugust määrust ei olnud. Urmas Kirtsi: Sellega on kindlustatud see, et valla allasutuse juht on see, kes oma töölisi korraldab ja tema on see, kes selle kinnitab, ning samas on vallavalitsusel täielik ülevaade, mida soovitakse ja millised põhjused võivad sellel soovil olla. Vello Sats: Ma saan aru, et te olete nõus sellega? Siis aitäh.

2.Garderoobi kapid
Heidi Edela: Kas meil järgmisel aastal jätkub see kappide teema, et iga laps ei saa oma kappi? Vello Sats: Jah, kooli ressurss on piiratud. Sirje Paunel: Meie lapsed mahuvad praegu ilusti ära. Esimestele klassidele on praegu 92 kappi. Ma arvan, et nii palju ei tule meil esimesse klassi. Vello Sats: Meil on praegu esimesse klassi tulemas 68 õpilast. Sirje Paunel: Üheseid suuri kappe, mis meil on suures garderoobis, kuhu me paneme keskkooli omad, on 140 kappi. Vanu kaheseid kappe, mis meil on kogu aeg armsalt olnud kahepeale, on 153 kappi. Kaks last kappi on juba 300. Kui on kapp ette nähtud ühele, siis sinna läheb ka üks laps. Meil on veel 23 sinist kappi, mis on ette nähtud ühele, kuid kuhu mahub vabalt ka kaks last. Meil ei ole kappidega probleeme, ma ei tea, kust see probleem on nüüd tulnud. Ma saan aru, et probleem tekkis sellest, et kapid on korrast ära. Meil tekkis mõte direktoriga, et teeme sügiseks kappide kasutamise korra. Anname klassidesse, õpetaja räägib ja paneme ka garderoobi suurelt üles. Heidi Edela: Seda ma tahtsingi. Vello Sats: Õpetajatega on räägitud kappide korrast. See teema on õhus olnud, kuid me ei ole selleg edasi läinud. Võib-olla ongi hea alustada uuest aastast. Klassijuhatajad tutvustavad uue õppeaasta alguses lastele kooli kodukorda ja sh ka kappide kasutamise korda. Me oleme kappe pidanud õpilaste privaatseks territooriumiks. Õpetajad ütlevad, et õpilased peavad ise kapid korras hoidma. Heidi Edela: Minu jaoks ongi see eelkõige kasvatuslik küsimus. Kui on ühises kasutuses olev vara, siis peab ka õpetama lapsi olema üksteise asjade suhtes lugupidav. Mõni laps ei teagi, et kui ta peab teise inimesega midagi jagama, et kuidas ta peab siis käituma. Loobitakse jalanõusid. Kui kapis on mitu paari jalanõusid, on need kõik seal sassis. Asjad on kõik hunnikus. Lihtsalt peaks õpetama, kuidas hoida oma asjad niimoodi korras, et teisel on samuti võimalik kappi normaalselt kasutada. See on lugupidamise kasvatus. Mina tunnen, et sellest kitsikusest võiksid lapsed isegi võita. Vello Sats: Kuidas sul, Heleri, klassiõpetajana kappidega kogemus on? Heleri Selemba: Minul on olnud ükskord probleem. Juhtus nii, et kappi jaganud lapsed läksid omavahel tülli, siis vahetasime kappide paarilised ära. Teises ja kolmandas klassis oli paar juhust, kui mängiti asjade ärapeitmise mängu, aga see lõppes kiirelt ära, kuna lapsed tulid rääkima. Vello Sats: Meil ei ole olnud kappidega tõsiseid probleeme. Lapsed olid väga õnnelikud, kui sai vanast jõusaalist tehtud uus garderoob. Kool on suur ja lapsi on palju ning paratamatult ühtteist ikka juhtub. Kui meil ka oleks rohkem kappe, siis poleks enam ruumi, kuhu neid panna. Aga see on õige mõte, et tuleb sellest rääkida ja kehtestada reeglid. Meeskonnatöö on tänapäeval väga tähtis ja kaks last ühes kapis on ka üks meeskond. Heleri Selemba: See on lihtsalt üks klassijuhataja tunni teema, seda võib aeg-ajalt meelde tuletada. Heigo Vija: Kui see kord järgmisel õppeaastal kehtestatakse, kes seda kontrollima hakkab, kas klassijuhataja? Heidi Edela: Kui lapsed saavad ise oma kapi kasutamise reeglites kaasa rääkida ja kokku leppida, hakkavad nad ise nende täitmist jälgima. Siin on natuke vaja, et õpetaja veidi juhib või suunab. Lapsed on väga tublid reeglite järgijad, kui nad on need ise kokku leppinud. Aili Kontus: Klassijuhataja võtab klassijuhataja tunnis klassi kaasa ja minnakse koos garderoobi ja näidatakse oma kapid ette. Vello Sats: Korra harjumus on lastel erinev ja eks see tuleb kodust kaasa. Heleri Selemba: Lapsed on erinevad, mõnel tuleb see 5 aastaga, mõnel on kohe olemas. Heigo Vija: Garderoobikappidega seoses on varasemalt tõstatunud kaks küsimust, esiteks, kas kapid käivad lukus. Ma saan aru, et keskkooli osas on kapid lukus. Teiseks see, et kas kappidesse on võimalik vaheriiul paigaldada. Sirje Paunel: 140 kappi on meil lukustatavad. Praegu on see aeg, kus nad peavad panema võtme kappi ja näitama mulle kapi ette. Kõige tähtsamad on muidugi üheksandikud ja kaheteistkümnendikud, kes käivad ringkäigulehega, aga ka kõik teised peavad. 140-st on praegu 70 võtit kadunud. Need võtmed kaovad pidevalt. Ma tellin igal aastal uusi võtmeid Poolast, see võtab kaua aega. Saadan kapi luku numbri firmale, kes teeb siis tellimuse. See võtab vähemalt 3-4 nädalat aega. Sügisel saavad kõik lapsed, kellel on lukustatav kapp, koos kapiga ka võtme, kevadel hakkab pihta see, et võti on kadunud. Mina ei soovita seetõttu lukustatavaid kappe, eriti viiendikele, kuuendikele. Kui lapsed panevad oma muretsetud luku ja unustavad võtme koju, ei saa me aidata. Nendel kappidel, millel on kooli poolt lukk, on kõigil olemas koolis tagavaravõti. Ühe võtmega saame kõik kapid lahti teha ja vajadusel seda last aidata, kellel võti kadunud või koju jäänud. Heidi Edela: Kas meil on see varguse probleem nii suur? Vello Sats: Varguseid ei ole olnud. On olnud asjade kaotamist ja peitmist. Heigo Vija: Võiks olla reguleeritud, et kui lapsed, lapsevanemad soovivad kappi lukustada, võivad nad panna oma luku, kuid peavad tagavaravõtme tooma kooli. Sirje Paunel: Me ühel aastal ostsime ilma lukuta kappidele tabalukud ja jätsime tagavaravõtmed kooli. Lõpuks oli igal kapil ainult see üks tagavaravõti järel. Vello Sats: Kui tabalukul on võtmed kadunud, pole sellega enam midagi teha. Võib-olla see on õige käia välja, et kes tahab, küsib lukuga kappi. Paljud ei taha lukuga. Heigo Vija: Et kappide lukustamise teema ei tuleks järgmisel aastal jälle hoolekogus arutlusele, oleks hea see teema ära reguleerida. Aga see küsimus, et kas kappi oleks võimalik poolitada vaheriiuliga, on see võimalik? Vello Sats: Me oleme alati vaadanud, et kappidel oleks plaat põhjas, kuhu jalanõud panna. Õpilasesinduse poolt ei ole tulnud muud, kui et mõned kapid on deformeerunud või et mõnel kapil ei ole alust, aga seda, et nad ei saa hakkama, seda ei ole olnud. Selles osas on rahulolu olemas. Heleri Selemba: Väiksemad teevad sellist nalja, et kellegi riided peidetakse ära. Kui ma lähen garderoobi ja palun, et aidake otsida, leitakse tavaliselt kohe üles. Heigo Vija: Kuidas see numeratsioon kappide peal on? Sirje Paunel: Uutel kappidel on numbrid järjest. Vanade kappidega tegime mitmest kapist ühe kapi kokku, kui uue garderoobi saime. Nendel numbritel mingit süsteemi ei ole. Need numbrid on mul kirjas, kus milline kapp on. Lapsed ka teavad oma kapi numbrit. Heigo Vija: Numbrid kappide peal võiksid olla selged ja loetavad, et lapsevanem vajadusel üles leiaks. 

3.Ruumipuudus 3.D klassi näitel
Heigo Vija: Selle kohta on tulnud lapsevanemate pöördumine. Midagi uut see pöördumine iseenesest ei sisalda. Me oleme seda varasemalt hoolekogus arutanud. Aga mis on selle lahenduseks? Vello Sats: Hetkel meil ei ole küll midagi head välja pakkuda. 2.d, kes seal klassis lõpetas, peab järgmisel aastal seal klassis jätkama, sest mingit muud võimalust ei ole. Me jäime ilma inglise keele õpetajast, sest meil ei olnud talle klassiruumi pakkuda. Eks me oleme ootaval seisukohal, kas 2018.a tuleb Kuusallu riigigümnaasium või mitte. Kui tuleb ja me jätkame põhikoolina, on meil siin ruumi küll. Haridus- ja teadusminister Mailis Reps oli öelnud, et Kuusallu ei tule riigigümnaasiumi. Kuidagi me peame edasi minema. Me oleme kaks viimast aastat teinud taotluse lisaeelarvesse. Meie nägemus on, et ruumikitsikuse lahendaks kolm uut klassiruumi ja uus suur auditoorium gümnaasiumiossa. Urmas Kirtsi: Vahepeal on toimunud valitsuse vahetus. Kui eelmises valitsuses oli selge suund riigigümnaasiumidele ja sellele, et gümnaasiumiharidus peaks olema riigi funktsioon, siis tänase valitsuskoalitsiooni otsus on see, et kohalik omavalitsus peaks ka gümnaasiumide osas olema koolipidaja. Varem oli dilemma, et kas me saame riigigümnaasiumi siia. Kui me ei saa, siis gümnaasiumiosa tõenäoliselt lihtsalt vaikselt hääbub ära. See leevendaks olukorda, kuid oleks piirkonna arengu seisukohalt väga halb otsus. Tänase valitsuskoalitsiooni seisukoht on see, et gümnaasiumid jäävad kohalikesse omavalitsustesse. Sellega tekib olukorrale hoopis teine vaade. Tänane Kuusalu valla volikogu on seda usku, et koolimaja hoonesse tuleks investeerida. Kool on see, mis aitab kaasa, et siia tahetakse tulla elama.Mina olen seda meelt, et järgneva nelja aasta jooksul hakkab siin midagi muutuma. Tänaseks on selge, et riigigümnaasiumi siia ei tule. Vello Sats: Meie ruumikitsikus on tõsine probleem. Me oleme eelneval aastal kaalunud ka lasteaias ruumide leidmist. Tervisekaitse on käinud koolis kontrollimas ja mõõtmas. Kuidagi peaks see olukord lahenduse leidma. Koolimaja on igatepidi kitsaks jäänud. Tänapäevaseid õppemeetodeid (avatud, ümberpööratud klassiruum, rühmatööd) on seetõttu raske kasutada. 2.D klassil on see veel hea, et päike ei paista otse peale. Ma mõistan vanemate muret, et see lahendus on välja käidud kui ajutine. Ajutine võib olla 3, 4, 5 aastat. Mis sa arvad, Urmas? Urmas Kirtsi: See ajutine ongi mõeldud pigem 4 aastat. Kuusalu vald on heas positsioonis tänu Tallinna lähedusele ja kaevandustele, meil on võimalus investeerida. Vallas on kolm suurt kohta, kuhu investeerida: haridus, pansionaat ja teed. Kuusalu keskkooli hoone ja Kolga staadion tuleb korda teha. Tänase seisuga valitsus tegi otsuse Loksa linna Kuusalu vallaga mitte liita. Investeeringute koha pealt on see meile hea otsus, haridusse suunatav raha investeeritakse Kuusalu valla territooriumile, mitte Loksale nagu muidu ilmselt oleks tulnud teha. Järgmise 4 aasta jooksul on plaan investeerida kooli. Pansionaat on plaanis rajada ainult erakapitaliga. Heidi Edela: Kui sellele klassile öelda, et 4 aasta jooksul lahendatakse probleem, siis nende jaoks seda probleemi ei lahendata. Kas ei oleks võimalik klassiruumi mööbliga kujundada ruumikamaks, õhku ära kasutada. Vello Sats: See ruum on nii väike. On välja pakutud, et kasutada rohkem teisi ruume, aulat, lugemissaali. Eks see on õpetajale tülikas. Heidi Edela: See on tülikas ka õpilastele, kui nad peavad seal kitsastes oludes oma asju kogu aeg võtma ja panema. Vello Sats: Üpris tihti võib näha, et selle klassi õpilased õpivad, mängivad ja töötavad koridoris. Kui on rühmatööd, tullakse ette fuajeesse. Heidi Edela: Aga kas selle mööbliga annaks midagi teha? Sirje Paunel: Selline mööbel on täiesti olemas, kuid see on mõeldud pigem üliõpilastele konspekteerimiseks, käeliseks tegevuseks, mida algklassid teevad, see ei sobi. Heidi Edela: Võib-olla siis käelise tegevuse tunnid teises klassiruumis läbi viia. Heigo Vija: Ma tuleksin tegelikult selle kirja küsimuse juurde tagasi. Küsimus on tegelikult see, kas on võimalik parandada selles klassi olevat ventilatsiooni. Kas seda on võimalik suve jooksul teha? Kas on olemas mingi lahendus, et seal ruumis olev õhk vahetuks natuke kiiremini? Kas seda on võimalik tehniliselt teha ja kas selleks on võimalik raha saada? Esimene käik võiks olla hinnata seda ruumi. Ruumi suurust me ei saa muuta, me saame ruumis olevaid esemeid ringi tõsta, me saame parandada õhuvahetust. Praeguseks on selge, et selles klassi peavad nad jätkama. Suve jooksul oleks võib-olla võimalik lahendada ventilatsiooniküsimus. Kuidas seda asja lahendada selliselt? Urmas Kirtsi: Seal on välissein olemas, sundventilatsioon on täiesti võimalik. Vello Sats: Me saame spetsialisti kohale kutsuda. On võimalus, et õpetaja saab aeg-ajalt kasutada teisi ruume (aula, arvutiklass, lugemissaal, vaba klassiruum), kuid see on väga tülikas õpetajale, kuna vahendeid, mida kasutatakse, on palju. Ventilatsiooni hindamise me organiseerime. Heidi Edela: Üks ettepanek klassi uksel alumine osa ära augustada või uks lühemaks teha nagu saunaruumidel tehakse, et õhk paremini liiguks. Sirje Paunel: Neil on tunni ajal tihti klassiruumi uks lahti, kuna koridor on vaikne. Heleri Selemba: Seda võib-olla ei luba tuletõrje-eeskirjad. Vello Sats: Üpris tihti on seal uks lahti küll tunni ajal. Üks õpilane lahkub sellest klassist, jääb 17 õpilast. Otsime inimese ja hindame ventilatsiooni ära. Heidi Edela: Mööbli osas võib-olla kasutada klapiga laudasid. Sirje Paunel: Mööbel on meil praegu väga korralik. Õppeaasta lõpus õpetaja küsis, kas ta võib paar lauda klassist välja tõsta, nad tõstsid ülejäänud lauad ringi ja mahtusid väga ilusti ära, ruum tundus palju avaram. Heigo Vija: Kiri on adresseeritud hoolekogule. Kirjale tuleb vastata. Mis see vastus on, mille me anname? Kas me tegeleme suvel ventilatsiooni probleemiga, kuna ruumi me juurde ei saa. Kas vastan mina hoolekogu esimehena või vastab kool? Sirje Paunel: Seal on ventilatsioon olemas. Seda tuleks lihtsalt võimendada. Meil on firma olemas, kes seda hooldab. Kutsume nad kohale ja vaatame, kas saab midagi teha. Heigo Vija: Kuna pöördumine on adresseeritud hoolekogule, siis ma vastan. Heidi Edela: Veel üks asi seoses asjade paigutamisega. Me peaksime üle vaatama ka selle, et äkki on võimalik asjade paigutamiseks mingid riiulid, nagid vms paigaldada. Sirje Paunel: Neil on kõik olemas, mis vaja. Heidi Edela: Ma mõtlen just kottide osas nagid vms. Sirje Paunel: Kottidele võib-olla tõesti, see on õige mõte. Heigo Vija: Aitäh. Kas kellelgi on veel ettepanekuid seoses selle klassiruumiga? Aili Kontus: Neid klasse, kus on sama kitsas, on koolimajas veel. Heigo Vija: Ma mõistan seda, aga kui terviseamet hakkab sunniraha määrama, on hilja toimetama hakata. Kas on mõni klass veel, mida oleks vaja ventilatsiooni osas üle vaadata? Aili Kontus: Teistes on rohkem ruumiprobleem. Õpilased on teistes ruumides ka. Vello Sats: Kevadeti tavaliselt tuleb see teema päiksega. Heleri Selemba: Väljapoole paigaldatavate puldist juhitavate ruloodega saab lahendada seda, et päike sisse ei paistaks. Heigo Vija: Aitäh. 

4.Kaotatud ja leitud riiete hoiustamine ja tagastamine omanikele 
Heigo Vija: Olen ka ise selle teemaga kokku puutunud ja koolimajast kadunud riideid otsimas käinud. Kaisa Kajo: Mina puutusin sellega kokku samuti nii, et hakkasin otsima oma lapse kadunud riideid. Õpetaja Elle Halliksaar näitas mulle paljusid suuri prügikotte, mis olid täis riideid, mis on kooli vedelema jäetud. Ma olin hämmingus ja šokeeritud, et nii palju on jäetud kooli väga korralikke ja kvaliteetseid spordiriideid ja mitte keegi ei otsi neid ega tunne nende vastu huvi. Sellest tulenevalt hakkasin mõtlema, kas ei oleks võimalik kaotatud ja leitud riiete hoiustamist korraldada kuidagi paremini, et riided õigete omanikeni tagasi jõuaksid. Sirje Paunel: Me oleme pannud leitud riideid koridoridesse ja vanasse võimlasse välja, kui on olnud lapsevanemate koosolekud ning oleme suunanud lapsevanemaid sinna. Väga vähesed võtavad neid riideid. Kui riided on jäänud riietusruumi, siis me ei korja neid kohe ära. Umbes nädala pärast toob tädi need alla garderoobi ära. Siis hoiame veel kappide peal lahtiselt, et järsku laps märkab või tuleb ema otsima. Siis paneme juba kottidesse ära, sest uued tulevad peale. Need kotid, mis on siin ees garderoobis, on selle aasta omad, kuid mul on ära pandud ka 3-4 aasta vanused riietekotid. Ma ikka hoian igaks juhuks. On olnud juhus, kui ema on tulnud otsima 1. või 2. klassi lapse riideid ja on leidnud venna riided, kes õpib 8. klassis. Vanemad ei tunne absoluutselt huvi. Garderoobis ripuvad joped, pintsakud, dressid. Kui laps läheb koju, kas tõesti ei tunta huvi, kus on tema jope. Heidi Edela: Mina üle kolme kuu küll ei hoiaks. Sirje Paunel: Meil on tuldud maikuus suuskade järgi. Meil on tuldud augustikuus, et ujumisriided jäid maikuus kooli. Kuidas ma ütlen, et ma viskasin ära. Heidi Edela: Ei, mitte ei viska ära, vaid lähevad taaskasutusse. Kui tal ei ole 3 kuud neid riideid vaja olnud, siis tal ei ole neid vaja. Sirje Paunel: Kui ema tuleb maikuus, et mu lapsel oli siin see sall ja tutiga müts, et kus need nüüd on, siis ta saab need kätte. Heidi Edela: Kolm kuus tundub ka juba pikk aeg, aga et kaheksa aastat hoida, see on ruumi raiskamine. Kaisa Kajo: Kas keegi riiete sisse ka vaatab, et kas on nimi sisse kirjutatud. Sirje Paunel: Ikka. Sotsiaalpedagoog on väga tragi, koristajatädi on väga tragi. Aga ei ole nimesid. Esimese klassi omadel võib-olla veel on. Kaisa Kajo: Mina olen oma lapse kõikide riiete sisse kirjutanud täisnime ja klassi, aga need olid ikkagi teiste riietega koos hunnikus. Sirje Paunel: Ta ei ole neid ju otsinud. Ega siis tädi ei hakka neid sorteerima. Kui poiss tuleb ja küsib, siis tädi muidugi aitab otsida. Heleri Selemba: Kaotatud riiete talguid võiks küll iga trimestri lõpus olla. Las lapsevanemad siis tulevad ja otsivad. Vello Sats: Me oleme kasutanud ka seda võimalust, et kui on lahtiste uste nädal, oleme välja pannud, et vanemad saaksid tulla ja vaadata. Võib-olla peaks see toimuma tõesti iga trimestri lõpus. Heidi Edela: Kes ei tule järgi, läheb Aafrikasse taaskasutusse. Vello Sats: Spordikeskus on küll nii teinud, et teatud aja hoiavad ja siis annavad abivajajatele. Sirje Paunel: Neil on klientuur nii suur, meil on ikka kindlad lapsed ja lapsevanemad. Heidi Edela: Kui nad ikka aasta otsa ei tunne puudust, siis ei ole neil neid riideid vaja. Heigo Vija: Selle võiks panna kirja kooli kodukorda, et kaotatud riideid hoitakse teatud aeg ja seejärel lähevad taaskasutusse. Heidi Edela: Kas prügikottide asemel ei võiks olla kastid, nt iga kuu riiete kohta üks kast. Sirje Paunel: Väga hea mõte. Neid kaste peaks kindlasti olema rohkem kui üks. Heleri Selemba: Võib ka olla ühe trimestri kohta. 1. klass ei saa veel aru, mis on september, oktoober. Kui lapsevanem teab, et ta laps on unustaja ja ei julge ise abi küsida riiete otsimisel, siis lapsevanem leiab selle aja ja tuleb kooli ja otsib koos lapsega need riided üles. Kool võiks endale luua hea maine sellega, et suunata kooli jäetud riided taaskasutusse. Vello Sats: Me oleme siin arutanud, et pakume neid riideid teistele lastele, kellel vaja on, kuid siin tekib see eetiline aspekt, et riiete endine omanik, kes need ära kaotas, märkab neid kellegi teise seljas. Oma kogukonnale ei ole seetõttu hea neid pakkuda. 

5.Kokkuvõte õppeaasta tähtsamatest küsimustest
Heigo Vija: Kaks aastat hakkab sellel hoolekogul täis saama. Üks suur teema, mis meil pidevalt läbi käis, oli ruumikitsikus. Teine suur teema oli toidu teema. See on lahenduse leidnud. Lapsevanematel on sellega seoses tekkinud küsimus, kas koolikokkadel on võimalus täiendõppel käia? Sirje Paunel: Meil peakokk käis koolitusel kevadel, ta katsetas kahe kuu jooksul väga palju uusi roogi, läks uuega kaasa, tegi tervislikumat toitu. Tegime lihavaba päeva, see ei läinud lastele üldse peale. Vello Sats: Oli ka palju köögiviljatoite, kaunvilju, kuid need ka ei meeldinud väga lastele. Mõned uued magustoidud olid, need meeldisid, nt odravaht, leivavaht. Minule isiklikult paljud road meeldisid. Kaks kuud on võibolla liiga lühike aeg. Peame rohkem harjutama. Mõned salatid õnnestusid, mõned ebaõnnestusid. Lastele läksid hästi peale tükeldatud köögiviljad, nt kurk või porgand lõigatud. Harjumused on pärit kodunt, kuid püüame tervisliku suunaga jätkata. Väga palju oli uusi ja tervislikke toitusid. Võime lahtiste uste nädalal teha lapsevanematele võimaluse koolitoitu tulla proovima. Heigo Vija: Koolis on kaks kokka, kas teine on käinud koolitusel? Vello Sats: Teine kokk ei ole koolitusel käinud. Sirje Paunel: Koolitused on koolipäevadel, mõlemad korraga ei saa minna. Heigo Vija: Kool peaks leidma võimaluse ka teist kokka koolitada ja kasutama selleks aega, kui õppetööd ei toimu. Samuti peaks õppetöövälist aega kasutama kooli ülejäänud õppetööga mitteseotud personali koolitamiseks.

	

	


